אן באנון (שם עט של אן ולדי, נולדה ב-15 בספטמבר 1932) היא סופרת אמריקאית. בין השנים 1957 ו-1962 חיברה ששה רומנים של ספרות זולה לסבית בסדרה שנקראה לימים The Beebo Brinker Chronicles, שזכתה להשפעה רבה ונותרה אהודה במשך עשורים.
באנון החליטה לכתוב את הרומן הראשון כשהייתה עקרת בית צעירה שהתמודדה עם נטייתה המינית. גיבורת הסדרה, ביבו ברינקר, הפכה לסמל לארכיטיפ הלסבי "בוצ'ית". רוב הדמויות שיצרה שיקפו אנשים שהכירה. על אף חינוכה המסורתי והיותה נשואה לגבר, ברומנים שכתבה דחתה את מוסכמות הרומן הרומנטי ואף את מוסכמות הייצוג הלסבי, ותיארה מערכות יחסים חד-מיניות מורכבות.
באנון לא הייתה מודעת להשפעתם הרבה של ספריה על עיצוב הזהות הלסבית, ואף ההומוסקסואלית. היא חדלה מכתיבה בשנת 1962. לימים, השלימה תואר דוקטור בבלשנות ונשארה באקדמיה.
לאחר 27 שנים של נישואים קשים, נפרדה מבעלה בשנות ה-80 של המאה ה-20. אז יצאו ספריה לאור מחדש, ובאנון נדהמה לגלות מה הייתה השפעתם על החברה. הספרים נלמדים בתוכניות לימודי נשים ולימודי להט"ב, בעיקר בארצות הברית, ובאנון זכתה במספר פרסים על היותה חלוצה של ספרות הומו-לסבית. החוקר כריסטופר נילון הגדירה את יצירתה כ"התיאור הראשון במעלה בבדיון של חיים לסביים בארצות הברית בשנות החמישים והששים".
^ בקה קוסטלו, "Pulp friction" באתר ה-Sacramento News & Review,‏ 20 ביוני 2002.
^ כריסטופר נילון, "Invert-History: The ambivalence of Lesbian Pulp Fiction", בכתב העת New Literary History, כרך 31 גיליון 4, עמ' 745-64.
אוחזר מתוך "https://he.wikipedia.org/w/index.php?title=אן_באנון&oldid=21652830"
דף זה נערך לאחרונה ב־30 בספטמבר 2017, בשעה 03:55.